<classify> BAADA ya kuichezesha kwata timu ya Pamba kwa kuichapa bao 1- 0 katika mchezo wa ligi Daraja la Kwanza FDL timu ya Maafande wa Polisi Tanzania imekwea hadi nafasi ya pili kwenye msimamo kwa kujikusanyia pointi 29.Mchezo huo ulipigwa juzi kwenye uwanja wa Ushirika mjini hapa ambapo bao la Polisi liliwekwa nyavuni na mchezaji Abasi Kapombe huku maafande hao wakicheza pungufu baada ya mchezaji wake mmoja kuoneshwa kadi nyekundu dakika ya 32 kwa kumfanyia madhambi mlinda mlango wa Pamba.Kinyanganyiro cha FDL katika kusaka nafasi ya kucheza Ligi Kuu kimeendelea kupamba moto mwishoni mwa wiki iliyopita ambapo mbali na Polisi kushinda, Arusha United ilikubali kichapo cha mabao 2-0 kutoka kwa Transit Camp, Geita Gold ikiichapa Green Warriors mabao 2-1 huku Dodoma FC ikilazimishwa suluhu na AFC huku Boma ikiichapa Mashujaa mabao 2-1.Matokeo hayo yameendelea kuifanya Geita Gold kuongoza kwa pointi 33, ikifuatiwa na Polisi Tanzania yenye pointi 29, Arusha United 28, Pamba na Boma zina pointi sawa 26. Akiizungumzia mechi hiyo Kocha mkuu wa Polisi Tanzania, Mbwana Makata alisema pamoja na ushindi mchezo ulikuwa mgumu pia timu haikucheza kwa kiwango kinachostahili kama mechi zingine na kuwashukuru vijana wake kwa kuchukua pointi tatu muhimu.Nashukuru vijana wamepambana kwa hali na mali licha ya kuwa walicheza pungufu lakini waliweza kuhimili mchezo na tunashukuru wote wanaoendelea kutuunga mkono kuhakikisha Polisi inapanda kucheza ligi kuu msimu ujao, alisema Makata. Naye Kocha mkuu wa Pamba, Ally Kisaka alitupia lawama maamuzi yanayofanyika katika michuano ya ligi daraja la kwanza na kudai waamuzi wamekuwa hawatendi haki.  <topic>: kitaifa 